**Educarea voinței în preșcolaritate**

 Profesor Învăţământ Preşcolar: Nica Florica

Inspector educație timpurie și alternative educaționale ISJ Covasna

Pentru a înţelege ce este voinţa, trebuie să realizez o viziune integratoare asupra psihicului, să-l privesc ca pe un sistem de procese, particularităţi, condiţii, activităţi, care asigură un reglaj superior al comportamentului, o bună echilibrare a copilului cu lumea. Reglajul acesta, realizat de întregul sistem, ca un efect emergent de funcţii, se realizează şi la nivelul fiecărei componente cognitive, afectiv-motivaţionale, volitive, atitudinale. Voinţa constituie un nivel de vârf, superior al acestui reglaj.

Voinţa este un proces complex prin care se mobilizează forţele fizice, psihice în vederea învingerii obstacolelor, pentru realizarea obiectivului ales.

Voinţa apare ca un integrator de funcţii, ca un sistem de procese structurate, organizate în vederea unei finalităţi: înlăturarea obstacolului în vederea realizării obiectivului. Mecanismele prin care se realizează reglajul voluntar sunt tocmai componentele care intră în structura voinţei:percepţie, gândire, limbaj, atenţie, motivaţie, cuprinse în raporturi complexe de intercondiţionare şi interacţiune funcţională.

La copilul preșcolar se lărgesc orizonturile de cunoaștere a realității, se dezvoltă procesele psihice, se formează priceperi și deprinderi noi, sub influența în primul rând a activităților desfășurate în grădinița de copii. La această vârstă copilul este dominat de o mare curiozitate de cunoaștere, este dornic să afle mereu lucruri noi. Toate acestea contribuie la îmbogățirea reprezentărilor morale, la conturarea ideilor de bine și rău, de comportare frumoasă ajutând astfel procesul educației în general și al eudcației voinței în special.

Fie din lipsă de experiență, fie din cauza unei motivații insuficient consolidate, copiii în vârstă 3-6 ani nu sînt consecvenți în executarea hotărârilor, se abat cu ușurință din drumul fixat. De aceea părinții, educatoarele trebuie să-i supravegheze, să-i îndemne, să-i ambiționeze atunci când văd că sînt gata să cedeze, să-i învețe să caute soluții, să le trezească plăcerea victoriei. În felul acesta li se educă una dintre însuțirile cele mai prețioase ale voinței, perseverența. Formarea și dezvoltarea acesteia se realizează și prin obișnuirea copiilor de a-și îndeplini obligațiile cu conștiinciozitate, de a se strădui să dea rezultate tot mai bune în acțiunile de joc, de autoservire, de învățare.

Pentru educarea spiritului de independență al copiilor preșcolari, educatoarele pot da sarcini pe care aceștia să le îndeplinească singuri, fără ajutor din afară, găsind soluții originale, să-i stimuleze să treacă singuri la inițierea unor acțiuni asemănătoare, să vină cu soluții, păreri. Acordarea încrederii, prețuirea inițiativelor, soluțiilor le dă preșcolarilor încredere şi curaj.

Educarea stăpânirii, răbdării începută de timpuriu continuă la această vârstă. Preșcolarii sunt îndrumați, supravegheați să-și ,,frâneze”, pornirile de mânie, să-și controleze mișcările, să-și stăpânească tendința de a vorbi neîntrebaţi, să se oprească la timp de la săvârșirea faptelor interzise. Viața în colectiv, activitățile prevăzute de Curriculum preșcolar, respectarea programului, a unor cerințe comune, contribuie intens la educarea stăpânirii de sine.

Educarea voinței copilului presupune prevenirea și combaterea unor trăsături negative ca: încăpățânare, supunere oarbă, capricii.

Educatoarele trebuie să plece de la premisa că nu vor reuși dintr-o singură, sau chiar câteva încercări și vor persevera cu răbdare, cu calm. Vor urmări şi comportamentul lor, atăgându-le atenţia atunci când se arată consecinţele negativismului lor. O atitudine fermă faţă de unele comportări negativiste, mai ales în condiţiile unui mediu educaţional favorabil, este necesară. Totodată copiii vor fi antrenaţi în acţiuni atrăgătoare, care să-i pasioneze, să-i sustragă de la poziţiile lor negativiste, vor fi apreciaţi pentru succesele lor.

O altă categorie de copii, faţă de care se manifestă tutelă exagerată, devin sfioşi, supuşi orbeşte (copilul obedient), fără iniţiativă. Faţă de aceşti preşcolari trebuie schimbată atitudinea, ei trebuie să se bucure de sprijinul celor maturi, să fie stimulaţi la acţiune, încurajaţi. Şi în cazul lor au efecte bune exemplele concrete, integrarea în viaţa de colectiv, în desfăşurarea activităţilor de dezvoltare personală şi în jocurile la liberă alegere.

Unii copii, răsfăţaţi de familie, devin capricioşi. Comportarea lor se manifestă în esenţă prin trecerea fără motiv de la o dispoziţie la alta, de la o dorinţă la alta, prin nemulţumire, nervozitate, agresivitate. Ce-i drept, asemenea comportamente pot apare şi în cazul unor stări de oboseală, unor maladii care slăbesc organismul. Dar cauza principală rămâne satisfacerea nelimitată a tuturor dorinţelor, pretenţiilor copiilor.

În asemenea cazuri părinţii trebuiesc îndrumaţi să adopte o atitudine realistă, să îmbine apropierea de copil cu exigenţa, să nu dea curs pretenţiilor copilului, să manifeste tărie faţă de lamentările lui, să fie ferm şi consecvent, să treacă neobservate schimbările lui capricioase. În povestirile ce li se comunică, să se includă exemple de copii cu purtări asemănătoare, care au avut de suferit de pe urma acestora. Preşcolarii capricioşi trebuie atraşi către viaţa de grup, către activităţi de joc, activităţi practic-gospodăreşti, care să le consume energia, să le facă plăcere, să le schimbe centrul de atenţie.

Ca o concuzie pot afirma că-voința înseamnă îndemnurile fierbinți care iradiază ființa umană îndreptând-o spre acțiune; chemările năzuințelor pentru atingerea unor cote zilnice sau unor piscuri ce ating tăriile albastre ale înălțimilor.

Este busola care orientează pânzele personalității; fascicolul de lumină al scopului care arată drumul înainte; balanța fină a gândirii care cântărește, compară, decide, rațiunea lucidă care programează, organizează. Înseamnă șuvoiul unit, de forțe fizice, psihice, care asaltează obstacolul, îl abordează metodic, îl înlătură. Este centrul luminos care controlează pas cu pas, rectifică, revine, amână, reia...

Tocmai de aceea, această neasemuită însușire umană trebuie cultivată cu toată grija încă din primii ani, întreținută și stimulată de-a lungul întregii vieți.

Bibliografie:

I.Druțu ,V.Mare,Ecaterina Fodor...,,Dezvoltarea voinței copilului de vârstă preșcolară” , Psihologie-manual pentru Licee Pedagogice ,Editura Didactică și Pedagogică București , 1977

 *www.one.ro › » Familie › » Copilul tău*,[Educarea vointei la copilul prescolar - ONE.ro](http://www.one.ro/familie/copilul-tau/educarea-vointei-la-copilul-prescolar-8251570)

 *dantanasescu.ro/2010/.../dezvoltarea-vointei-si-autocontrolului.htm..*[Dezvoltarea voinţei şi autocontrolului - Dan Tanasescu](https://www.google.ro/url?sa=t&rct=j&q=&esrc=s&source=web&cd=5&ved=0ahUKEwiwzrzL2b7YAhWDPFAKHSXGCY8QFghLMAQ&url=http%3A%2F%2Fdantanasescu.ro%2F2010%2F02%2F28%2Fdezvoltarea-vointei-si-autocontrolului.html&usg=AOvVaw0HXRHE0pMpj3-Jnyx_e6mk)